મોનસુનની એંન્ટ્રીને લઇને હવામાન વિભાગે જણાવ્યું છે કે, મોનસુનની એંન્ટ્રીમાં વિલંબ થવાના સંકેત દેખાઈ રહ્યા છે. વહેલી તકે વરસાદ અને મોનસુનની એંન્ટ્રી થશે તેવી ગણતરી હવે ખોટી સાબિત થઇ રહી છે. આગામી પાંચ દિવસ સુધી અમદાવાદમાં વરસાદ નહીં પડે તેવી શક્યતા છે. મોનસુન મુંબઈથી આગળ વધી શક્યું નથી. ૧૫મી જૂનનાં દિવસે મોનસુન બેસી જશે તેવી વાત ગુજરાત માટે કરવામાં આવી હતી પરંતુ હવે આવી કોઈ શક્યતા દેખાઈ રહી નથી. અમદાવાદ અને ઉત્તર ગુજરાતનાં અન્ય ભાગોમાં આગામી સાત દિવસો સુધી વરસાદ નહીં પડે તેવી શક્યતા છે. પ્રિ-મોનસુનની પ્રવૃત્તિ ચોક્કસપણે જોવા મળી રહી છે. ઉત્તર ગુજરાતમાં પણ સ્થિતિ આવી જ બનેલી છે. બીજી બાજુ આજે મહત્તમ તાપમાનમાં વધારો થયો હતો અને મહત્તમ તાપમાન ૪૦.૮ અમદાવાદમાં રહ્યું હતું.